দিল্লি বিস্ফোরণের পর তৎপর সেনাবাহিনী! রাজস্থানের জয়সলমীরে সীমান্ত এলাকায় সেনার মহড়া

নয়াদিল্লি: দিল্লির (Delhi) লালকেল্লার (Red Fort) সংলগ্ন এলাকায় ভয়াবহ বিস্ফোরণের পর গোটা দেশে জারি হয়েছে উচ্চ সতর্কতা। ঠিক এই আবহেই রাজস্থানের (Rajasthan) জয়সলমীর (Jaisalmer) সীমান্ত এলাকায় ভারতীয় সেনাবাহিনীর বৃহৎ মহড়া শুরু হয়েছে।

সেনাবাহিনীর সাউদার্ন কমান্ড পরিচালিত এই অনুশীলনের নাম ‘মেরু জ্বালা’ (Meru Jwala)। সীমান্তবর্তী মরু অঞ্চলে এই মহড়ায় অংশ নিচ্ছেন স্থলবাহিনীর পাশাপাশি বায়ুসেনার সদস্যরাও। ভারী ট্যাঙ্ক, কামান, এবং আধুনিক ড্রোন প্রযুক্তি ব্যবহার করে চলছে বাস্তব যুদ্ধ পরিস্থিতি অনুকরণের প্রশিক্ষণ।

আরও পড়ুন: লালকেল্লার কাছে ভয়াবহ বিস্ফোরণ, সারা দেশে জারি উচ্চ সতর্কতা

প্রতিরক্ষা সূত্রে জানা গিয়েছে, এই মহড়ার লক্ষ্য, সীমান্তে তাৎক্ষণিক প্রতিক্রিয়া সক্ষমতা ও সমন্বিত প্রতিরক্ষা ব্যবস্থার মূল্যায়ন করা।

যদিও সেনা সূত্রে জানানো হয়েছে, “এই অনুশীলন পূর্বনির্ধারিত বার্ষিক মহড়া, দিল্লির ঘটনার সঙ্গে সরাসরি সম্পর্ক নেই।” তবুও বিশেষজ্ঞদের মতে, দিল্লি বিস্ফোরণের পর দেশের সামগ্রিক নিরাপত্তা পরিস্থিতি মাথায় রেখে সেনার এই পদক্ষেপ এখন আরও তাৎপর্যপূর্ণ।